**ΑΔΙΚΑΙΟΛΟΓΗΤΗ ΚΑΙ ΕΤΣΙΘΕΛΙΚΗ Η ΑΠΕΡΓΙΑ ΤΩΝ**

**ΙΑΤΡΩΝ ΤΩΝ ΔΗΜΟΣΙΩΝ ΝΟΣΗΛΕΥΤΗΡΙΩΝ**

Επιστροφή στις παλιές νοοτροπίες και επανάληψη των καταστροφικών πρακτικών του παρελθόντος ότι σηματοδοτεί η αδικαιολόγητη και ετσιθελική απόφαση της Παγκύπριας Συντεχνίας Κυβερνητικών Ιατρών (ΠΑ.ΣΥ.ΚΙ) και του κλάδου των Ιατρών και Κλινικών Διευθυντών της ΠΑΣΥΔΥ να προχωρήσουν σε 48ώρη απεργία στις 26 και 27 Νοεμβρίου με αίτημα τους τη μονομερή τροποποίηση της συμφωνίας περί κινήτρων που εφαρμόζεται από το 2020.

Η απεργία αυτή γίνεται κατά παράβαση του Κώδικα Βιομηχανικών Σχέσεων και της συμφωνίας για Επίλυση Εργατικών Διαφορών σε Ουσιώδεις Υπηρεσίες

Είναι σημαντικό να αναφερθεί ότι τα χρηματικά κίνητρα που έχουν συμφωνηθεί είναι επιπρόσθετα οποιωνδήποτε άλλων απολαβών που έχουν οι γιατροί και αφορούν σε Ιατρικές πράξεις που καλούνται να διεκπεραιώνουν εντός των κανονικών ωρών εργασίας τους.

Το αίτημα των ιατρών σε ένα τομέα που πάσχει σοβαρά και που αποδεδειγμένα χρήζει ριζικών μεταρρυθμίσεων για να μπορέσει να επιβιώσει, κινείται ακριβώς στη λανθασμένη κατεύθυνση και αποδεικνύει στην πράξη πόσο λανθασμένα ιεραρχούν και θέτουν διάφορες ομάδες εργαζομένων στο δημόσιο τομέα τα ατομικά τους συμφέροντα υπεράνω του συμφέροντος του συνόλου της χώρας.

Οι απεργούντες γιατροί οφείλουν να αντιληφθούν ότι οι αμοιβές και τα ωφελήματα τους δεν μπορούν να υπερβαίνουν τις δυνατότητες και τις αντοχές του εργοδότη τους, που είναι το Κράτος, καταθέτοντας απαιτήσεις το κόστος των οποίων καλείται να πληρώσει η υπόλοιπη κοινωνία μέσω φορολογιών.

Η διαχρονική θέση του ΚΕΒΕ είναι όπως ρυθμιστεί με νομοθεσία η συμφωνία για την Επίλυση Εργατικών Διαφορών σε Ουσιώδεις υπηρεσίες που υπογράφτηκε το 2004 από όλους του κοινωνικούς εταίρους μια από τις οποίες είναι και η δημόσια υγεία. Μόνο με αυτό το αναγκαστικό μέτρο θα υποχρεωθούν όλοι να συμμορφωθούν και να τηρούν τα εργασιακά θέσμια, έτσι ώστε να σταματήσουν να υπονομεύουν την οικονομία και να επισωρεύουν προβλήματα στο σύνολο του λαού.

Το ΚΕΒΕ καλεί την Κυβέρνηση και τη Βουλή, χωρίς άλλη καθυστέρηση, να πάρουν τις αναγκαίες πρωτοβουλίες για άμεση προώθηση της σχετικής νομοθεσίας, για αποτροπή παρόμοιων απαράδεκτων καταστάσεων στο μέλλον.

Ταυτόχρονα το ΚΕΒΕ καλεί τους γιατρούς να αναλογιστούν τις τεράστιες ευθύνες τους έναντι των ασθενών και των ευάλωτων πολιτών, να σεβαστούν αφενός την συμφωνία κινήτρων που έχουν υπογράψει και αφετέρου να τηρήσουν την δέσμευση τους όπως αποδεκτούν το αποτέλεσμα του ανεξάρτητου ελεγκτικού οίκου για το έτος 2023 και να άρουν αμέσως τα απεργιακά μέτρα, έτσι ώστε τα δημόσια νοσηλευτήρια να λειτουργήσουν απρόσκοπτα.

22/11/204

/ΕΞ